การบินไทยเร่งทยอยนำผู้โดยสารเส้นทางบินยุโรปที่ตกค้างอีกประมาณ 2,000 คน ที่ได้รับผลกระทบจากการบินน่านฟ้าปากีสถานกลับจุดหมายปลายทางภายใน 2-3 วันนี้
นายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) เปิดเผยว่าผลกระทบจากการยกเลิกเที่ยวบินเส้นทางบินยุโรปหลังเกิดเหตุการณ์สาธารณรัฐอิสลามปากีสถานประกาศปิดน่านฟ้าอย่างกระทันหันเนื่องจากความขัดแย้งระหว่างสาธารณรัฐอินเดีย และสาธารณรัฐอิสลามปากีสถาน ทำให้มีสายการบินยกเลิกเที่ยวบินเส้นทางบินยุโรปหลายเที่ยวบิน ตั้งแต่วันที่ 27 กุมภาพันธ์ที่ผ่านมาโดยเฉพาะในส่วนของสายการบินไทยมีผู้โดยสารได้รับผลกระทบประมาณ 4,000 คน เนื่องจากเป็นช่วงฤดูกาลท่องเที่ยวมีผู้โดยสารเป็นจำนวนมาก         จากกรณีดังกล่าว บริษัทฯ ได้รับความช่วยเหลือเป็นอย่างดี ทั้งจากบุคคลและหน่วยงานภาครัฐและเอกชน ช่วยอำนวยความสะดวกในการดูแลผู้โดยสารที่ได้รับผลกระทบ การได้รับอนุญาตให้เครื่องบินของการบินไทยสามารถใช้เส้นทางบินผ่านน่านฟ้าของประเทศอื่นจนสามารถทำการบินไปยังยุโรปได้ พร้อมทั้งเปิดเส้นทางบินพิเศษ 3 เส้นทางได้แก่ กรุงเทพฯ-แฟรงค์เฟิร์ต/ กรุงเทพ-ปารีส และกรุงเทพ-ลอนดอน ทำให้สถานการณ์ดังกล่าวคลี่คลายไปในทิศทางที่ดีขึ้น ล่าสุดยังคงมีผู้โดยสารตกค้างประมาณ 2,000 คน โดยจะเร่งระบายผู้โดยสารเส้นทางบินยุโรปที่ตกค้างให้หมดภายใน 2-3 วันนี้         โดยบริษัทฯ ยังคงติดตามสถานการณ์ดังกล่าวอย่างใกล้ชิด โดยขอความกรุณาผู้โดยสารที่จะเดินทางในเส้นทางดังกล่าว ติดตามข่าวสารและตรวจสอบตารางการบินได้ที่เว็บไซต์ thaiairways.com หรือ THAI Contact Center โทร. 0-2356-1111 ตลอด 24 ชั่วโมง    อย่างไรก็ตามช่วงค่ำวันนี้ (1 มี.ค) นายสุเมธ  ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) จะตรวจเยี่ยมผู้โดยสารที่ตกค้าง กรณีปากีสถานประกาศปิดน่านฟ้ากะทันหัน บริเวณ Premium Area ชั้น 4 อาคารผู้โดยสารขาออก ท่าอากาศยานสุวรรณภูมิ